Яз килергә иртәме? (ҺАВА ТОРЫШЫ) 

	Әле генә салкыннар иде, ә атна башында җылытты. Яз исе килә башлады! Синоптиклар фаразлавынча, атна башында яңгырлы кар, буран, бозлавык булачак. Юлда сак булырга кирәк, дип кисәтәләр. Дүшәмбе Казанда көндез температура 0 градус булды, җепшек кар яуды. Ә Чаллыда температура гомумән +2 градуска кадәр күтәрелде. Синоптиклар моңа кадәр 18-22 февральдә һава торышы бозылачак, вакыты белән кар, яң­гыр явачак, дип әйткән иде.	 Балтач районының Яңгул авылында яшәүче халык синоптигы Әмир Шәрәфиев, яз килде дип куанырга иртә, бураннар алда әле, ди. “Февраль аенда кинәт кенә җы­лыту куандырмый. Уңыш күп булыр, Аллаһы боерса. Әмма урак өстендә көннәр бозылырга, җил-давыл чыгарга, боз, кырау төшәргә, яңгыр яварга мөмкин. Быелгы һава торышы 1989 елга туры килә. Ул вакытта да февраль тәмам­ланмыйча җылыткан иде. Әмма бер җылытыр да, тагын салкынайтыр. Салкын көн­нәр мартка күчә булып чыга. Бүгенге җылытулар каз-үр­дәкләрне котыртып алу гына. Тиздән яз, йомырка чыгарырга әзерләнә башларга кирәк дигәннең билгесе ул. Мартта бураннар булачак”, – ди Әмир абый.

Сүз уңаеннан, синоп­тик­ларның күзәтүләренә караганда, Казанда үткән атнада явым-төшемнәрнең айлык нормасының яртысы яуган. Бүгенгә норма 18 процентка артык, дип белдерде Казан торак-коммуналь хуҗалыгы комитеты рәисе Искәндәр Гыйниятуллин. Ел башыннан шәһәр юлларыннан 520 мең тонна кар чыгарылган. Бу үткән ел белән чагыштырганда 25 процентка күбрәк. Моннан тыш 75 мең тонна бозлавык булдырмый торган мад­дә тотылган. Шуның 6 мең тоннасы үткән атнада кулланылган. 
	---	
Ватаным Татарстан

	№ --- | 20.02.2017	


